
OPĆINSKI SUD U ZAVIDOVIĆIMA 
Odjeljenje suda u Maglaju
Broj: 42 1 P 022119 24 P
Maglaj, 16.7.2025. godine 

	Općinski sud u Zavidovićima - Odjeljenje suda u Maglaju, sudija Boris Sunarić, u pravnoj stvari tužitelja, Š.K., iz M..., , kojeg zastupa punomoćnik, Saša Mehić, advokat iz Maglaja, protiv tuženog, A.Č. iz M..., kojeg zastupa punomoćnik, Eldin Bašić, advokat iz Maglaja, radi tužbenog zahtjeva za predaju nekretnine u posjed, v.s. 1.000,00 KM, i protivtužbenog zahtjeva zbog utvrđivanja prava vlasništva i uknjižbe, v.s. 1.000,00 KM, nakon zaključene glavne rasprave dana 15.7.2025. godine, koja se vodila u prisustvu punomoćnika stranaka i tuženog, donio je dana 16.7.2025. godine sljedeću:


P R E S U D U

[bookmark: _GoBack]I  Odbija se tužbeni zahtjev tužitelja za obavezivanje tuženog da tužitelju preda u posjed, slobodnu od lica i stvari dio nekretnine u površini od 219,00 m2 označenu kao k.č.br. XXX, Plane, oranica/njiva 5. klase, površine 1337 m2, oranica/njiva 6. klase, površine 834 m2, ukupne površine 2171 m2, upisana u PL broj XXX KO . i ZK ul.br. XXX KO . označenu na skici prijedloga uslovnog cijepanja od 2.6.2025. godine vještaka geodetske struke, Edina Sijahovića, iz Maglaja, a koja bi činila sastavni dio presude, kao neosnovan.

II  Utvrđuje se da je tuženi jedini vlasnik i posjednik dijela zemljišta označenog sa k.č. br. XXX  oranica/njiva 5 klase, površine 2171 m2 upisana u PL XXX i zk.ul. XXX, i to u površini od 219,00 m2, označenu na skici prijedloga uslovnog cijepanja od 2.6.2025. godine vještaka geodetske struke, Edina Sijahovića, iz Maglaja, a koja čini sastavni dio presude.

III Odbija se zahtjev tužitelja za naknadu troškova parničnog postupka u visini od 1.777,16 KM, kao neosnovan.

IV Obavezuje se tužitelj da tuženom isplati na ime troškova parničnog postupka 1.648,00 KM (jednuhiljadušestočetrdesetosam KM) u roku od 30 dana.

O b r a z l o ž e nj e


 	Tužitelj je ovom sudu dana 17.9.2024. godine, podnio tužbu protiv tuženog za predaju nekretnine u posjed.

	Tužitelj je u činjeničnim navodima tužbe i tokom postupka naveo: da je vlasnik  i posjednik sa dijelom 1/1 nekretnine označene kao k.č.br. XXX, Plane, oranica/njiva 5. klase, površine 1337 m2, oranica/njiva 6. klase, površine 834 m2, ukupne površine 2171 m2, upisana u PL broj XXX . i ZK ul.br. XXX . a tuženi je vlasnik  i posjednik sa dijelom 1/1 nekretnina označenih kao: k.č.br. 3889/1, Gaj, Kuća i zgrada, površine 54 m2, Dvorište površine 405 m2 i k.č.br. 3889/2, Gaj, oranica/njiva 5. klase, površine 495 m2, upisane u PL broj 3298, i ZK ul.br. 4047, .; da je tuženi neovlašteno ušao u parcelu tužitelja tako što je postavio žičanu ogradu, te na taj način koristi dio zemljišta u površini od 219,00 m2, bez pravnog osnova, čime je njegov posjed nezakonit i nesavjestan, te isti dio zemljišta odbija predati tužitelju; da je tuženi svoje nekretnine kupio 27.10.2014. godine, da su nekretnine bile zapuštene i da se nisu nalazile u stanju u kakvom se nalaze danas, da je radnim mašinama uklonio živu ogradu koja je razdvajala parcele tužitelja i tuženog, da je u cjelosti zaravnao i poravnao svoju nekretninu, da je na mjestu današnje ograde koja razdvaja parcele parničnih stranaka, a nakon uređenja svoje nekretnine, tuženi ogradio žičanom ogradom, a da prethodno nije izvodio geometra; da je tuženi postavljajući ogradu, koja je danas na terenu, svjesno ušao u dio nekretnine koja je vlasništvo tužitelja, a ovakav zaključak se izvodi iz iskaza parničnih stranaka, kako navodi tužitelj da mu je tuženi za sporni dio nekretnine nudio iznos od 1.000,00 KM, a on je tražio 1.500,00 KM, a tuženi navodi da je dao saglasnost advokatu da sa tužiteljem pregovara oko otkupa spornog dijela parcele do iznosa od 1.300,00 KM, iz čega proizilazi da je tužitelj znao i morao znati da drži u posjedu dio nekretnine u površini od 219 m2 koja je vlasništvo tužitelja, te mu nedostaje element savjesnosti.

	Tužitelj je na glavnoj raspravi konačno opredijelio tužbeni zahtjev, kao u stavu I izreke, te u konačnici predložio da sud u cjelosti usvoji opredijeljeni tužbeni zahtjev.
U odgovoru na tužbu i tokom postupka tuženi nije osporavao da su parnične stranke upisane kao isključivi vlasnici i posjednici predmetnih nekretnina, te da ove nekretnine graniče, kao i da je tuženi u posjedu predmetnog spornog dijela nepokretnosti na kojem je tužitelj upisan kao vlasnik; da je tuženi svoje nekretnine kupio 27.10.2014. godine, da su nekretnine bile zapuštene i da se nisu nalazile u stanju u kakvom se nalaze danas, da je radnim mašinama uklonio živu ogradu koja je razdvajala parcele tužitelja i tuženog, da je u cjelosti zaravnao i poravnao svoju nekretninu, da je na mjestu današnje ograde koja razdvaja parcele parničnih stranaka, a nakon uređenja svoje nekretnine, tuženi ogradio žičanom ogradom. Međutim, tuženi je istakao da je svoje parcele označene sa k.č. br. 3889/1 i kč. br. 3889/2 kupio 27.10.2014. godine od S.H., iz M., te je uveden u posjed u obimu kako to mu je to pokazao i predao raniji vlasnik i to kao ograđenu parcel, te tuženi istu i danas uživa bez ometanja od strane trećih lica; da nikada nije imao spor sa tužiteljem, kao ni njegova prednica.

Imajući u vidu navedeno tuženi je predložio da se tužbeni zahtjev tužitelja odbije kao neosnovan, podnoseći istovremeno protivtužbu, radi utvrđivanja prava vlasništva na predmetnom spornom dijelu, ukazujući da je tuženi savjestan posjednik, da je parcelu kupio u viđenim i pokazanim granicama, koje su takve od prije rata, da je parcelu kultivisao, da mu niko do ove tužbe nije sporio vlasništvo iste, a ni njegovim prednicima, te je u posjedu istih više od 20 godina, da mu je takav obim parcele pokazao raniji vlasnik kao obrađenu jedinstvenu parcelu, te je i dosjelošću stekao pravo vlasništva na spornom dijelu predmetne parcele. 

Protivtužbeni zahtjev je konačno opredijelio na glavnoj raspravi kao u stavu II izreke, sa pijedlogom da sud u cjelosti usvoji opredijeljeni protivtužbeni zahtjev, uz naknadu troškova prema troškovniku, opredijeljenom na zapisnik suda sa glavne rasprave.

U odgovoru na protivtužbu i tokom postupka tužitelj je istakao: da osporava činjenične navode protivtužbe u dijelu da je tuženi po kupovini nekretnine od 27.10.2014. godine uveden u posjed u obimu kako mu je to pokazao i predao raniji vlasnik i to kao ograđenu jedinstvenu parcelu, jer u vrijeme kupovine, predmetna sporna parcela nije bila ograđena na način kako je danas ograđena, zbog toga što u spornom dijelu nekretnine nije postojala ograda kakva je danas na terenu, nego je bila živa ograda, ostruga i drugo šiblje, a tuženi je sa radnom mašinom-bagerom počupao živu ogradu i šiblje, poravnao teren i pomjerio trenutno postavljenu ogradu u parcelu tužitelja. Imajući u vidu navedeno, tužitelj je predložio da se protivtužbeni zahtjev tuženog odbije kao neosnovan, uz naknadu troškova prema troškovniku koji je uložio u spis.

Na glavnoj raspravi pročitane su sljedeće isprave:  PL broj: XXX KO., ZK ul.br. XXX KO . PL broj 3298 KO ., ZK ul.br.4047 KO ., Kopija katastarskog plana od 12.09.2024. godine (isprave tužitelja), Ugovor o kupoprodaji nekretnina broj OPU-IP:414/14 od 27.10.2024. godine (isprava tuženog). Proveden je uviđaj na licu mjesta, saslušani svjedoci, Dž.S., F.K.,, E.S., Z.Č., kao i parnične stranke, te provedeno vještačenje po vještaku geodetske struke, Edinu Sijahoviću, iz Maglaja.

[bookmark: __DdeLink__3859_445494912]	Sud je savjesno i brižljivo cijenio sve provedene dokaze, kako pojedinačno, tako i u njihovoj međusobnoj vezi, a na osnovu odredbe člana 8. Zakona o parničnom postupku (Službene novine F BiH broj 53/03, 73/05, 19/06 i 98/15 – u daljem tekstu: ZPP), pa je donio presudu kao u izreci, iz sljedećih razloga:

	Među strankama nije bilo sporno da je  tužitelj upisan kao vlasnik  i posjednik sa dijelom 1/1 nekretnine označene kao k.č.br. XXX, Plane, oranica/njiva 5. klase, površine 1337 m2, oranica/njiva 6. klase, površine 834 m2, ukupne površine 2171 m2, upisana u PL broj XXX KO . i ZK ul.br. XXX KO ., a tuženi kao vlasnik  i posjednik sa dijelom 1/1 nekretnina označenih kao: k.č.br. 3889/1, Gaj, Kuća i zgrada, površine 54 m2, Dvorište površine 405 m2 i k.č.br. 3889/2, Gaj, oranica/njiva 5. klase, površine 495 m2, upisane u PL broj 3298, KO . i ZK ul.br. 4047, KO  da ove nekretnine tužitelja i tuženog graniče, kao i da je tuženi u posjedu predmetnog spornog dijela nepokretnosti na kojem je tužitelj upisan kao vlasnik, u površini od 219 m2, koji je ogradio žičanom ogradom sa drvenim stubovima, koja površina je na skici prijedloga uslovnog cijepanja od 2.6.2025. godine vještaka geodetske struke, Edina Sijahovića, iz Maglaja, označena oznakom brojem 4270/4. Takođe među strankama nije bilo sporno da je tuženi na k.č. br. 3889/1 i 3889/2, KO . upisan kao vlasnik i posjednik po osnovu Ugovora o kupoprodaji nekretnina broj OPU-IP:414/14 od 27.10.2024. godine, zaključenog za prodavcem, H.S., pred notarom; da su nekretnine bile zapuštene i da se nisu nalazile u stanju u kakvom se nalaze danas, da je tuženi radnim mašinama uklonio živu ogradu koja je razdvajala parcele tužitelja i tuženog, da je u cjelosti zaravnao i poravnao svoje nekretnine, da je na mjestu današnje ograde koja razdvaja parcele parničnih stranaka, a nakon uređenja svoje nekretnine, tuženi postavio žičanu ogradu. To uostalom proizilazi i iz svih provedenih dokaza, kako isprava, tako i uviđaja suda, te iskaza stranaka, svjedoka i vještačenja.

Sporno je da li je tuženi dužan predati tužitelju u posjed sporni dio nepokretnosti, da li je tuženi po kupovini svojih nekretnina 27.10.2014. godine uveden u posjed u obimu kako mu je to pokazao i predao raniji vlasnik kao ograđenu jedinstvenu parcelu u današnjim granicama, odnosno da li je tuženi današnju žičanu ogradu sa drvenim stubovima postavio na mjesto nekadašnje žive ograde koja je razdvajala parcele prednika parničnih stranaka, da li je tuženi i kada postao nesavjestan u posjedu spornog dijela nekretnine tužitelja, da li je tuženi   temeljem dosjelosti stekao pravo vlasništva na spornom dijelu nepokretnosti.

	Površinu, izgled i rasprostiranje spornog dijela nepokretnosti sud je utvrdio uviđajem na licu mjesta, te vještačenjem po vještaku geodetske struke, Edinu Sijahoviću, iz Maglaja, čijem vještačenju je sud poklonio vjeru nalazeći da je istinit, logičan i za ovaj sud uvjerljiv,  a na čiji nalaz i mišljenje ni stranke nisu imali primjedbi i koji je u svom nalazu i mišljenju jasno naveo da se radi o površini od 219 m2, koja površina je na skici prijedloga uslovnog cijepanja od 2.6.2025. godine ovog vještaka označena oznakom brojem 4270/4.

	Da je tuženi po kupovini svojih nekretnina 27.10.2014. godine uveden u posjed u obimu kako mu je to pokazao i predao raniji vlasnik kao ograđenu jedinstvenu parcelu u današnjim granicama, odnosno da je tuženi današnju žičanu ogradu sa drvenim stubovima postavio na mjesto nekadašnje žive ograde koja je razdvajala parcele prednika parničnih stranaka, sud je utvrdio na osnovu iskaza tuženog, koji je potvrđen i iskazom svjedoka, Z.Č., koji su saglasno iskazali da je tuženi današnju žičanu ogradu sa drvenim stubovima postavio na mjesto nekadašnje žive ograde koja je razdvajala parcele prednika parničnih stranaka, odnosno predmetne parcele. S druge strane, ostalim svjedocima, Dž.S., F.K., E.S., kao ni tužitelju, ova činjenica nije bila poznata, odnosno nisu se mogli izjasniti da li je tuženi današnju žičanu ogradu sa drvenim stubovima postavio na mjesto nekadašnje žive ograde.

Ovaj sud je dužan ispitati navode tuženog da je kao savjestan posjednik po osnovu dosjelosti stekao pravo vlasništva na spornoj površini od 219 m2. S tim u vezi, Zakon o vlasničkopravnim odnosima ("Službene novine Federacije BiH" br. 6/98 i 29/03- dalje ZVO), koji je stupio na snagu 17.3.1998. godine, u čl. 23. propisuje da se pravo vlasništva stiče po samom zakonu, na osnovu pravnog posla, odlukom nadležnog organa i i nasljeđivanjem. Čl. 32. propisuje da posjednik stječe dosjelošću pravo vlasništva na nepokretnoj stvari koja je u vlasništvu druge osobe, protekom deset godina savjesnog i zakonitog posjeda. Posjednik stječe dosjelošću pravo vlasništva na nepokretnoj stvari koja je u vlasništvu druge osobe, proteklom dvadeset godina savjesnog posjeda. Čl. 35. istog zakona propisuje da vrijeme potrebno za dosjelost počinje teći onog dana kada je posjednik stupio u posjed stvari, a završava se istekom poslednjeg dana vremena potrebnog za dosjelost, a u vrijeme posjeda uračunava se i vrijeme za koje su prethodnici posjednika posjedovali stvar kao svjesni i zakoniti, odnosno savjesni posjednici.  Čl. 75. istog zakona propisuje da posjed stvari ima svako lice koje neposredno vrši faktičku vlast na stvari (neposredni posjed). Čl. 77. istog zakona propisuje da  je posjed zakonit ako se zasniva na punovažnom pravnom osnovu i ako nije pribavljen silom, prevarom ili zloupotrebom povjerenja, da je posjed savjestan ako posjednik ne zna, niti može znati da stvar koju posjeduje nije njegova i da se savjesnost posjeda pretpostavlja. ZVO je važio do 5.3.2014. godine, kada je stupio na snagu Zakon o stvarnim pravima pravima ("Sl. novine FBiH", br. 66/2013, 100/2013 i 32/2019 - odluka US- dalje: ZSP), koji u svojim članovima čl. 23. st. 1, čl. 58, čl. 315. st. 1, 324, 325. st. 1, čl. 335. i 326. sadrži istovjetne odredbe.

	Dakle, za sticanje vlasništva održajem na nepokretnoj stvari, koja je vlasništvo druge osobe, nužno je da se ispune dva uslova: savjestan i zakonit posjed i zakonom određeno vrijeme takvog posjeda od 10 godina ili samo savjestan posjed i zakonom određeno vrijeme savjesnog posjeda od 20 godina.

	Iz utvrđenog činjeničnog stanja, a prije svega iskaza tuženog i svjedoka, Z.Č., proizlazi da je tuženi po zaključenju Ugovora o kupoprodaji nekretnina broj OPU-IP:414/14 od 27.10.2024. godine, zaključenog za prodavcem, H.S., stupio u posjed predmetnih nepokretnosti u granicama u kojima su u njihovom posjedu bili njegovi pravni prednici, a prema iskazu svjedoka, E.S., koji je sin prodavca iz navedenog Ugovora, pravni prednici tuženog, H.S. i R.S., su prije prodaje u posjedu navedenih nekretnina bili između 70 i 80 godina.

	Stoga, kako iz utvrđenog činjeničnog stanja proizlazi da je tuženi, zajedno sa svojim pravnim prednicima, više od 20 godina bio u posjedu spornog dijela nekretnine tužitelja u istim granicama, koji neposredno veže za parcele tuženog (k.č. br. 3889/1 i 3889/2), proizilazi da je takav njegov posjed savjestan, jer isti nije mogao znati da navedena sporna površina čini sastavni dio parcele tužitelja (k.č. br. XXX), a tužitelj tokom postupka nije dokazao nesavjesnost tuženog ili njegovih pravnih prednika u zakonski propisanom periodu relavantnom za sticanje vlasništva održajem. Naime, kada je u pitanju savjesnost posjeda, ona se pretpostavlja, čak i u slučaju kad je treći (u ovom slučaju tužitelj) uknjižen kao vlasnik nekretnina (vidi odluku Vrhovnog suda BiH, br. Rev-427/88 od 20.4.1989. godine – Bilten VS BiH br. 3/1989, str. 6, odluka br. 4), a ko se poziva na nesavjesnost dužan je to dokazati (vidi presudu Kantonalnog suda u Travniku br. Gž-473/03 od 26.5.2004. godine – Domaća i strana sudska praksa br. 14/06, str. 37-38). Osim toga, iz iskaza parničnih stranaka, koji je potvrđen i uviđajem suda, proizilazi da  predmetni sporni dio nekretnine tužitelja, tuženi sve vrijeme koristi ponašajući se kao vlasnik na način da na njemu neposredno (neposredni posjed) nasipa i ravna zemlju, sadi šljivik, drži pčelinjak, čime sve vrijeme manifestuje svoja vlasničkopravna ovlaštenja. Dakle, tuženi je, zajedno sa svojim pravnim prednicima, u savjesnom i mirnom posjedu predmetnih spornih nekretnina preko 70 godina, a tužitelj, na kojem je teret dokazivanja nesavjesnosti posjeda tuženog, nije to pred ovim sudom dokazao. 

	Prema prihvaćenom iskazu tuženog kada je u pitanju predmetni sporni dio parcele tužitelja k.č. XXX od 219 m2, on u odnosu na taj dio saznaje da nije vlasnik, odnosno postaje nesavjestan tek 2017. godine, pojašnjavajući da je pozvan od strane N.Ć., šefa Službe .M., gdje mu je na katastarskom planu pokazano da su sve međe neuređene i da se u pogledu svih parcela razlikuje faktičko od katastarskog stanja i da postoje odstupanja i u dijelu u kojem njegove parcele graniče sa tužiteljevim, odnosno da je njegova ograda faktički zauzela dio parcele tužitelja. 

	Međutim, u vrijeme kada je tuženi postao nesavjestan posjednik (2017. godine), već je proteklo 20 godina savjesnog posjeda tuženog i njegovih pravnih prednika, pa i više, stoga ova presuda ima samo deklaratorni karakter, kojom sud utvrđuje pravo vlasništva tuženog na spornom dijelu nekretnine tužitelja, te njegovu uknjižbu kao vlasnika te površine, koja će naknadno biti formirana kao posebno zemljišnoknjižno tijelo ili pripojena postojećim parcelama tuženog, s obzirom da se formalno vodi upisana na tužitelju.

Zbog toga je sud usvojio protivtužbeni zahtjev tuženog za utvrđenje prava vlasništva (stav II izreke), a slijedom toga odbio tužbeni zahtjev za predaju u posjed tužitelja, kao neosnovan (stav I izreke).

	O troškovima parničnog postupka sud je odlučio shodno odredbi čl. 386. st. 1, 387. i 396. st. 1. ZPP, gdje je propisano da stranka koja u cijelosti izgubi parnicu dužna je protivnoj stranci nadoknaditi troškove, a imajući u vidu da su isti bili potrebni, radi vođenja parnice, te određeno traženi, a odnose se na troškove zastupanja tuženog od strane advokata i to: sastav  odgovora na tužbu u iznosu od 240,00 KM (čl. 12. i 13. st. 1. tač. 1 a) Tarife o nagradama i naknadi troškova za rad advokata - Sl. novine F BiH broj 22/04 i 24/04 – u daljem tekstu Stara Tarifa), sastav  protivtužbe u iznosu od 240,00 KM (čl. 12. i 13. st. 1. tač. 1 a) Stare Tarife), zastupanje na pripremnom ročištu od 13.3.2025. godine u iznosu od 240,00 KM (čl. 12. i 13. st. 1. tač. 1. b) Stare Tarife),  zastupanje na ročištu na licu mjesta od 15.5.2025. godine, u iznosu od 180,00 KM (čl. 12. i 13. st. 1. tač. 4. a) Stare Tarife), zastupanje na glavnoj raspravi od 15.7.2025. godine, u iznosu od 448,00 KM (čl. 15. i 17. st. 1. tač. 1. d) Tarife o nagradama i naknadi troškova za rad advokata - Sl. novine F BiH broj 43/25), troškovi vještačenja u iznosu od 200,00 KM, plaćanje sudskih taksi na protivtužbu u iznosu od 50,00 KM i presudu u iznosu od 50,00 KM, a što sve ukupno  iznosi 1.648,00 KM (stav IV izreke).

	Imajući u vidu potpuni uspjeh tuženog u sporu, a slijedom toga i neuspjeh tužitelja, sud je odbio zahtjev tužitelja za naknadu troškova parničnog postupka u visini od 1.777,16 KM, kao neosnovan (stav III izreke).

								
    Sudija	
Boris Sunarić
									

PRAVNA POUKA: Protiv ove presude može se izjaviti žalba u roku od 30 dana od dana dostavljanja presude. Žalba se izjavljuje Kantonalnom sudu u Zenici, putem ovog suda u tri istovjetna primjerka. Stranka koja izjavljuje žalbu je obavezna da plati taksu na žalbu u iznosu od 75,00 KM, a dokaz o plaćenoj taksi priloži uz žalbu.

